Putin vil gjøre som Stalin
- Vi bør utføre det samme kraftige, altomfattende spranget i moderniseringen av forsvarsindustrien som den som ble gjennomført i 1930-årene, sa Putin i går til sitt Sikkerhetsråd, uten at han nevnte Stalin ved navn. Stalin styrte det sovjetiske imperiet med jernhånd i 25 år og får skylden for drapet på om lag seks millioner mennesker, men mange russere i dag har et positivt inntrykk av Stalin fordi han klarte å vinne den andre verdenskrig og fordi han industrialiserte landet. Det er også mange russere som sammenligner Stalin og Putin, som de mener begge lever opp til den russiske myten om «den sterke mann» som styrer landet.Vladimir Putin innrømmer at Russlands en gang så stolte forsvarsindustri sliter. - Dessverre er det slik at mange av selskapene i vår forsvarsindustri fortsatt befinner seg i forrige århundre, sier Putin og klager også på dårlig disiplin hos selskapene som lever av de statlige våpenordrene. Presidentens spesielle rådgiver for forsvarsindustrien, den tidligere NATO-ambassadøren og nå visestatsministeren Dmitrij Rogozin, postet på facebook-siden sin en kopi av et brev fra 1940 der Josef Stalin advarte sjefer ved våpenfabrikker om at de måtte øke produksjonen, "ellers ville regjeringen ta kontroll over fabrikken og skyte alle kjeltringene der". Rogozin har understreket at Stalin-brevet var ment som en spøk, men la til at de ikke ville tolerere feil i våpenindustrien. Vladimir Putin tenker å bruke rundt 4000 milliarder kroner for å modernisere militæret de neste åtte årene. Store deler av pengene skal gå til de 1 350 forsvarsfabrikkene som sysselsetter i alt to millioner russere.Arbeiderne i forsvarsindustrien støttet Putin sterkt under valgkampen i vår, som endte med at Putin igjen overtok som landets president - etter fire år som statsminister fordi forfatningen ikke tillot at han stilte til valg i 2008. Vladimir Putin mener at forsvarsindustrien kan bli en viktig vekstnæring for Russland, som ellers er svært avhengig av salg av olje og gass og metaller. Presidentens kritikere mener at våpenindustrien allerede er så akterutseilt at den er sjanseløs i konkurransen og at den også er sterkt preget av korrupsjon. - De må kjempe mot korrupsjonen. Tyveriene fra forsvarsdepartementet kjenner rett og slett ingen grenser, sier sjefen for senteret for forsvarsprognoser Anatolij Tsyganok.
Vladimir Putin sier at Russlands forsvarsindustri trenger en modernisering lik den som den sovjetiske diktatoren Josef Stalin gjennomførte før den andre verdenskrig.